**Ministru kabineta noteikumu projekta**

**„Grozījumi Ministru kabineta 2009. gada 27. oktobra noteikumos Nr. 1227 „Noteikumi par regulējamiem sabiedrisko pakalpojumu veidiem””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta „Grozījumi Ministru kabineta 2009. gada 27. oktobra noteikumos Nr. 1227 „Noteikumi par regulējamiem sabiedrisko pakalpojumu veidiem”” (turpmāk – Noteikumu projekts)mērķis ir precizēt elektroenerģijas tirdzniecības pakalpojuma un siltumapgādes pakalpojumu regulējumu, nodrošinot atbilstību Elektroenerģijas tirgus likumam un Enerģētikas likumam.  Noteikumu projekts stāsies spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Sabiedrisko pakalpojumu regulēšanas komisijas iniciatīvas saskaņā ar likuma „Par sabiedrisko pakalpojumu regulatoriem” 2. panta ceturto daļu un 10. panta otro daļu, lai risinātu komisijas praksē konstatētās problēmas attiecībā uz elektroenerģijas tirdzniecības pakalpojuma un siltumapgādes pakalpojumu regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009. gada 27. oktobra noteikumu “Noteikumi par regulējamiem sabiedrisko pakalpojumu veidiem” (turpmāk – Noteikumi Nr.1227) 2.5. apakšpunkts paredz, ka elektroenerģijas apgādē nepieciešams regulēt elektroenerģijas tirdzniecību jebkuriem enerģijas lietotājiem, ja kopējais tirdzniecības apjoms pārsniedz 4000 megavatstundu gadā. Vienlaikus Noteikumu Nr.1227 4.4. apakšpunktā ir noteikts, ka dabasgāzes apgādē nepieciešams regulēt dabasgāzes tirdzniecību jebkuriem enerģijas lietotājiem, izņemot dabasgāzes tirdzniecību automobiļu gāzes uzpildes kompresoru stacijās, bez noteikta tirdzniecības apjoma gadā.  Saskaņā ar 2016. gada 11. februāra grozījumiem Enerģētikas likumā Latvijā no 2017. gada 3. aprīļa ir atvērts dabasgāzes tirgus. Sabiedrisko pakalpojumu regulēšanas komisija ir reģistrējusi un uzrauga virkni dabasgāzes tirgotāju, daļa no kuriem ir reģistrēti un darbojas arī kā elektroenerģijas tirgotāji. Salīdzinot elektroenerģijas tirgus regulējumu un dabasgāzes tirgus regulējumu, kā arī Sabiedrisko pakalpojumu regulēšanas komisijas praksi minēto tirgu uzraudzīšanā, nav konstatējami apstākļi, kas būtu par pamatu elektroenerģijas apgādē atšķirībā no dabasgāzes apgādes saglabāt regulēšanas slieksni – noteiktu tirdzniecības apjomu gadā.  Elektroenerģijas tirgus likuma 32. panta pirmās daļas 3. apakšpunkts paredz, ka ar elektroenerģijas tirdzniecību var nodarboties elektroenerģijas tirgotājs, kas šajā likumā noteiktajā kārtībā reģistrēts elektroenerģijas tirgotāju reģistrā. Šāda Elektroenerģijas tirgus likuma prasība ir vērsta uz komersanta nākotnes darbību – komersantam ir jābūt reģistrētam pirms darbības uzsākšanas. Attiecīgi elektroenerģijas tirgotāja reģistrācija tiek veikta, balstoties uz šā komersanta plānoto elektroenerģijas tirdzniecības apjomu gadā. Vienlaikus Noteikumu Nr.1227 2.5. apakšpunkta regulējums ir vērsts uz pagātni, jo tikai tad, kad komersants vienu gadu ir sniedzis pakalpojumu, var konstatēt, vai attiecīgajā gadā tika sasniegts Noteikumu Nr.1227 2.5. apakšpunktā paredzētais tirdzniecības apjoms.  Elektroenerģijas tirdzniecības apjoms katru gadu var mainīties. Nereti ir gadījumi, kad komersants, kas ir plānojis sasniegt noteikto tirdzniecības apjomu gadā, to sākotnēji nesasniedz, tomēr nākamajā gadā šo apjomu sasniedz. Šādā situācijā komersants būtu izslēdzams no elektroenerģijas tirgotāju reģistra, balstoties uz faktiskajiem apstākļiem, un gadu vēlāk atkal reģistrējams, jo sasniegts noteiktais tirdzniecības apjoms. Šādos apstākļos elektroenerģijas tirgotāju reģistrēšana un izslēgšana no reģistra, vērtējot tikai šā komersanta elektroenerģijas tirdzniecības apjomu, rada nepamatotu administratīvo slogu gan komersantiem, gan Sabiedrisko pakalpojumu regulēšanas komisijai.  Ņemot vērā minēto, lai nodrošinātu vienotu un konsekventu elektroenerģijas tirdzniecības pakalpojuma regulējumu, ir nepieciešams grozīt Noteikumu Nr.1227 2.5. apakšpunktu, paredzot, ka elektroenerģijas apgādē nepieciešams regulēt elektroenerģijas tirdzniecību jebkuriem enerģijas lietotājiem. Tādejādi, līdzīgi kā dabasgāzes apgādē (Noteikumu Nr.1227 4.4. apakšpunkts), būtu regulējami visi elektroenerģijas tirgotāji, neatkarīgi no to tirdzniecības apjoma. Līdz ar to pret visiem elektroenerģijas tirgotājiem būtu vienotas prasības, tostarp, piemēram, attiecībā uz informāciju, kas jāietver elektroenerģijas galalietotājam izsniedzamajos rēķinos un informatīvajos materiālos (Sabiedrisko pakalpojumu regulēšanas komisijas 2017. gada 9. marta lēmums Nr. 1/6 “Noteikumi par informāciju elektroenerģijas un dabasgāzes galalietotājiem”).  Salīdzinot Sabiedrisko pakalpojumu regulēšanas komisijas un sadales sistēmas operatora akciju sabiedrības “Sadales tīkls” tīmekļvietnēs pieejamo informāciju par reģistrētajiem elektroenerģijas tirgotājiem un komersantiem, kas noslēguši sistēmas lietošanas līgumu, var secināt, ka Noteikumu projekts varētu skart līdz pieciem elektroenerģijas tirgotājiem, kuri šobrīd nav reģistrēti elektroenerģijas tirgotāju reģistrā, jo to tirdzniecības apjoms nav sasniedzis 4000 megavatstundu gadā.  Spēkā esošais Noteikumu Nr.1227 regulējums par siltumapgādē regulējamiem sabiedrisko pakalpojumu veidiem tika noteikts ar 2011. gada marta grozījumiem (Ministru kabineta 2011. gada 15. marta noteikumi Nr. 205 “Grozījumi Ministru kabineta 2009. gada 27. oktobra noteikumos Nr. 1227 “[Noteikumi par regulējamiem sabiedrisko pakalpojumu veidiem](https://likumi.lv/ta/id/199830-noteikumi-par-regulejamiem-sabiedrisko-pakalpojumu-veidiem)””). No šo Ministru kabineta noteikumu sākotnējās ietekmes novērtējuma ziņojuma (anotācijas) izriet, ka siltumapgādes regulēšanas funkcijas ir jāveic siltumapgādes pakalpojumiem, kas sniegti lietotājiem, izmantojot centralizētās siltumapgādes sistēmas. Ar 2016. gada marta grozījumiem Enerģētikas likumā (kas saskaņā ar anotācijā minēto izstrādāti, lai ieviestu Direktīvas 2012/27/ES prasības, kas uzliek dalībvalstīm pienākumu ar energoefektivitātes pasākumiem nodrošināt indikatīva enerģijas ietaupījuma mērķa sasniegšanu, ko ietekmē arī definīciju precīza transponēšana un ieviešana) tika papildināts Enerģētikas likuma regulējums attiecībā uz siltumapgādes sistēmu veidiem, nosakot, ka siltumapgādi var nodrošināt, izmantojot centralizēto siltumapgādes sistēmu, individuālo siltumapgādes sistēmu vai lokālo siltumapgādi (Enerģētikas likuma 46. panta otrā daļa). Atbilstoši Enerģētikas likuma 1. panta 22.2 punktā minētajam, individuālā siltumapgādes sistēma ir atsevišķas ēkas siltumapgādes sistēma, kas sastāv no apkures iekārtas, kura apsilda visu ēku, vai apkures iekārtām, kuras izmanto atsevišķu telpu apsildīšanai ēkā.  Praksē konstatēti atsevišķi gadījumi, kad komersanti sniedz siltumenerģijas ražošanas pakalpojumu arī individuālajā siltumapgādes sistēmā. Likuma “Par sabiedrisko pakalpojumu regulatoriem” 27. panta pirmā daļa noteic, ka sabiedrisko pakalpojumu sniedzējs ārpus regulējamām nozarēm var veikt komercdarbību, kura šā likuma [26. pantā](https://likumi.lv/ta/id/12483#p26) noteiktajā kārtībā jānošķir no darbības sabiedrisko pakalpojumu sniegšanā.  Ņemot vērā Noteikumu anotācijā (2011. gadā) spēkā esošā tiesiskā regulējuma par siltumapgādē regulējamiem sabiedrisko pakalpojumu veidiem norādīto mērķi un būtību un ņemot vērā Enerģētikas likuma grozījumu anotācijā (2016. gads) norādīto mērķi un būtību, tiesiskās skaidrības nolūkā ir nepieciešams Noteikumos Nr.1227 precizēt tiesisko regulējumu, nosakot, ka valsts regulē tos siltumapgādē lietotājiem sniegtos pakalpojumus, kas sniegti izmantojot centralizētās siltumapgādes sistēmas.  Enerģētikas likuma 46. panta ceturtā daļa noteic, ka autonomais siltumenerģijas ražotājs nav licencējams siltumapgādes pārvades un sadales komersants. Līdz ar to ir nepieciešams salāgot Enerģētikas likuma 46. panta ceturtajā daļā noteikto ar Noteikumos Nr.1227 noteikto, precizējot Noteikumu Nr.1227 3.2. apakšpunktu, nosakot, ka siltumenerģijas apgādē nav nepieciešams regulēt siltumenerģijas pārvadi un sadali, ko veic autonoms siltumenerģijas ražotājs.  Enerģētikas likuma 1. panta 30. punkts noteic, ka neatkarīgais ražotājs ir energoapgādes komersants, kas ražo elektroenerģiju vai siltumenerģiju, bet neveic tās sadali vai pārvadi sistēmā, kurā ir iekļauts. Tiesiskās skaidrības nolūkā, nepieciešams salāgot Noteikumu Nr.1227 3.2. apakšpunktu ar Enerģētikas likumā 1. panta 30. punktā noteikto, nosakot, ka siltumenerģijas apgādē nav nepieciešams regulēt neatkarīgā ražotāja saražotās siltumenerģijas piegādi līdz regulējama siltumapgādes sistēmas operatora siltumtīkliem.  Papildu minētajam attiecībā par siltumenerģijas pārvadi un sadali praksē ir konstatēta nekonsekventa izpratne, kura komersanta darbība valstij ir jāregulē kā siltumenerģijas pārvades un sadales pakalpojums.  Enerģētikas likumā nav siltumenerģijas pārvades un sadales termina un pakalpojuma skaidrojums. Noteikumu Nr.1227 3.2. apakšpunkta spēkā esošā redakcija nosaka tikai vienu kritēriju, lai komersanta sniegtais siltumenerģijas pārvades un sadales pakalpojums būtu jāregulē, proti, kopējam pārvadītās un sadalītās siltumenerģijas apjomam ir jāpārsniedz 5000 megavatstundu gadā.  Praksē konstatēti atsevišķi gadījumi, kad komersanti nolūkā gūt sev kādus labumus (piemēram, iegūt zemāku subsidētās elektroenerģijas nodokļa likmi), vienas centralizētās siltumapgādes sistēmas ietvaros tika izveidoti vairāk nekā viens siltumenerģijas pārvades un sadales pakalpojuma sniedzēji, proti, papildu siltumenerģijas pārvades un sadales pakalpojuma sniedzējam (siltumapgādes sistēmas operatoram Enerģētikas likuma izpratnē) uzsāka darbību vēl viens komersants, kas siltumenerģijas pārvades un sadales pakalpojumu sniedz tikai siltumapgādes sistēmas operatoram.  Valstij nav jāregulē dažādu komerciālu interešu rezultātā izveidotas komercdarbības formas siltumenerģijas pārvades un sadales pakalpojuma sniegšanā, ja pakalpojums netiek tieši sniegts siltumenerģijas lietotāju kopumam, kas ietver arī lietotājus, kas pakalpojumu lieto mājsaimniecībās pašu vajadzībām (gala patēriņam).  Tādēļ tiesiskās skaidrības un pamatotības nolūkā un lai izslēgtu gadījumus, kad regulēšanas kritērijiem pakļaujas komersantu darbības, kas pēc Enerģētikas likuma siltumenerģiju nosakošo tiesību normu jēgas nav paredzētas kā siltumenerģijas apgādes pakalpojumi, kas būtu valstij jāregulē, ir nepieciešams izteikt Noteikumu Nr.1227 3.2. apakšpunktu jaunā redakcijā, papildinot esošo regulējumu ar kritēriju, ka starp siltumenerģijas pārvades un sadales pakalpojuma galalietotājiem ir jābūt mājsaimniecības lietotājiem, un nosakot, ka netiek regulēta autonoma ražotāja vai neatkarīga ražotāja saražotās siltumenerģijas piegāde līdz regulējama siltumapgādes sistēmas operatora siltumtīkliem.  Arī attiecībā par siltumenerģijas tirdzniecību praksē ir konstatēta nekonsekventa izpratne, kura komersanta darbība ir jāregulē kā siltumenerģijas tirdzniecības pakalpojums. Tādēļ tiesiskās skaidrības nolūkā ir jāprecizē Noteikumu Nr.1227 3.3. apakšpunkts, nosakot, ka ir jāregulē siltumenerģijas tirdzniecību enerģijas lietotājiem, ja tirgoto siltumenerģiju piegādā  pa regulējama siltumapgādes sistēmas operatora siltumtīkliem. |
| 3. | Projekta izstrādē iesaistītās institūcijas un publiskas personas kapitālsabiedrības | Sabiedrisko pakalpojumu regulēšanas komisija, Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Elektroenerģijas tirgotāji, siltumapgādes pakalpojumu sniedzēji |
| 2. | Tiesiskā regulējuma ietekme uz tautsaimniecību un administratīvo slogu | Paredzama pozitīva tiesiskā regulējuma ietekme uz nozares komersantiem, jo tiks precizēts normatīvais regulējums, nodrošinot atbilstību Elektroenerģijas tirgus likumam un Enerģētikas likumam.  Noteikumu projekts neparedz izmaiņas regulējamo komersantu un Sabiedrisko pakalpojumu regulēšanas komisijas tiesībās un pienākumos. Elektroenerģijas tirgotājiem, kuru kopējais tirdzniecības apjoms nepārsniedz 4000 megavatstundu gadā, turpmāk būs jāreģistrējas elektroenerģijas tirgotāju reģistrā un jāpilda regulējamam elektroenerģijas tirgotājam noteiktos pienākumus, tostarp regulāri sniegt Sabiedrisko pakalpojumu regulēšanas komisijai informāciju par šo tirgotāju darbību. Sabiedrisko pakalpojumu regulēšanas komisijas rīcībā esošā informācija liecina, ka Noteikumu projekts varētu ietekmēt līdz pieciem elektroenerģijas tirgotājiem, kuriem turpmāk būs jāreģistrējas elektroenerģijas tirgotāju reģistrā.  Komersantu reģistrēšana un informācijas apmaiņa ir vienkārša un neprasa būtiskus resursus. Lai reģistrētos elektroenerģijas tirgotāju reģistrā, elektroenerģijas tirgotājiem ir jānosūta Sabiedrisko pakalpojumu regulēšanas komisijai paziņojumu par reģistrāciju, kurā jānorāda pamata informācija par komersantu. Atbilstoši Elektroenerģijas tirgus likuma 32.1 panta sestajai daļai, ja Sabiedrisko pakalpojumu regulēšanas komisija mēneša laikā no reģistrācijas paziņojuma saņemšanas dienas nav rakstveidā informējusi komersantu par atteikumu to reģistrēt, uzskatāms, ka elektroenerģijas tirgotājs ir reģistrēts. Saskaņā ar likuma “Par sabiedrisko pakalpojumu regulatoriem” 31. panta piekto daļu komersants, kurš sāk sabiedrisko pakalpojumu sniegšanu, valsts nodevu par pirmo darbības gadu maksā no komersanta plānotā attiecīgā sabiedriskā pakalpojuma veida neto apgrozījuma pirmajā darbības gadā, bet ne mazāku kā 200 *euro* kalendāra gadā. Savukārt atbilstoši šā likuma trešajai daļai kalendāra gadā maksājamās valsts nodevas summu sadala četrās vienādās daļās un attiecīgi samaksā četros maksājumos gada laikā. Pamata informācija par savu darbību elektroenerģijas tirgotājiem ir jāiesniedz regulāri (30 dienu laikā pēc reģistrācijas, reizi ceturksnī vai reizi gadā) Ņemot vērā minēto, Noteikumu projekts elektroenerģijas tirgotājiem neradīs ievērojamu administratīvo slogu un nav nepieciešams noteikt vēlāku Noteikumu projekta spēkā stāšanās laiku.  Siltumapgādes pakalpojumu sniedzējiem, kuru sniegtie pakalpojumi pēc Noteikumu projekta spēkā stāšanās vairs nebūs jāregulē, turpmāk nebūs jāpilda regulējamam siltumapgādes komersantam no normatīvajiem aktiem izrietošie pienākumi, tostarp regulāri sniegt Sabiedrisko pakalpojumu regulēšanas komisijai informāciju par šo komersantu darbību. Sabiedrisko pakalpojumu regulēšanas komisijas rīcībā esošā informācija liecina, ka Noteikumu projekts varētu attiekties tikai uz dažiem regulētiem siltumapgādes komersantiem. Pēc Noteikumu projekta spēkā stāšanās siltumapgādes komersanti, kuru sniegtie siltumapgādes pakalpojumi neatbildīs regulēšanas kritērijiem, attiecīgi vairs nebūs regulēti. Regulators attiecīgos komersantus par to informēs.  Savukārt nākotnē, ņemot vērā faktu, ka siltumapgādes tirgū komersantu darbība siltumapgādē attīstās un mainās, tajā skaitā siltumapgādē izmanto dažādas siltumapgādes sistēmas, Noteikumu projekts nodrošinās tiesisko skaidrību, kuri komersantu sniegtie siltumapgādes pakalpojumi pakļaujas valsts regulēšanai. |
| 3. | Administratīvo izmaksu monetārs novērtējums | Noteikumu projekts neparedz būtisku administratīvo izmaksu pieaugumu. |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2020.gads | | 2021.gads | | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | Nav precīzi aprēķināma |  | Nav precīzi aprēķināma |  | Nav precīzi aprēķināma | Nav precīzi aprēķināma |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  | Nav precīzi aprēķināma |  | Nav precīzi aprēķināma |  | Nav precīzi aprēķināma | Nav precīzi aprēķināma |
| 1.2. valsts speciālais budžets |  |  |  |  |  |  |  |
| 1.3. pašvaldību budžets |  |  |  |  |  |  |  |
| 2. Budžeta izdevumi | 0 | Nav precīzi aprēķināma |  | Nav precīzi aprēķināma |  | Nav precīzi aprēķināma | Nav precīzi aprēķināma |
| 2.1. valsts pamatbudžets |  | Nav precīzi aprēķināma |  | Nav precīzi aprēķināma |  | Nav precīzi aprēķināma | Nav precīzi aprēķināma |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme |  |  |  |  |  |  |  |
| 3.1. valsts pamatbudžets |  |  |  |  |  |  |  |
| 3.2. speciālais budžets |  |  |  |  |  |  |  |
| 3.3. pašvaldību budžets |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |  |  |
| 5. Precizēta finansiālā ietekme |  |  |  |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar | | | | | | |
| 8. Cita informācija | Saskaņā ar likuma “Par sabiedrisko pakalpojumu regulatoriem” 30. panta otro daļu valsts nodeva regulējamās nozarēs iemaksājama valsts budžetā un tiek ieskaitīta Sabiedrisko pakalpojumu regulēšanas komisijas kontā Valsts kasē. Iemaksātā valsts nodeva regulējamās nozarēs izmantojama vienīgi Sabiedrisko pakalpojumu regulēšanas komisijas darbības nodrošināšanai.  Šobrīd nevar precīzi paredzēt, cik jauni elektroenerģijas tirgotāji tiks reģistrēti līdz ar šī normatīvā akta spēkā stāšanos. Saskaņā ar sistēmu operatoru sniegto informāciju aktīvo elektroenerģijas tirgotāju skaits nav būtiski mainījies. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Plānots informāciju par izstrādāto Noteikumu projektu publicēt Ekonomikas ministrijas tīmekļvietnē. |
| 2. | Sabiedrības līdzdalība projekta izstrādē | Paziņojums par sabiedrības līdzdalības iespējām publicēts Ekonomikas ministrijas tīmekļvietnē [www.em.gov.lv](http://www.em.gov.lv) sadaļā Sākumlapa / Par ministriju / Sabiedrības līdzdalība / Diskusiju dokumenti / Enerģijas tirgus un infrastruktūra ar aicinājumu sniegt viedokli līdz 28.01.2019. |
| 3. | Sabiedrības līdzdalības rezultāti | Sabiedrības pārstāvju viedokļi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Sabiedrisko pakalpojumu regulēšanas komisija, Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz izmaiņas Sabiedrisko pakalpojumu regulēšanas komisijas funkcijās vai struktūrā, kā arī neparedz jaunu institūciju izveidi vai ietekmi uz esošajām institūcijām. |
| 3. | Cita informācija | Nav |

Iesniedzējs:

Ekonomikas ministrs R.Nemiro

Vīza:

Valsts sekretārs Ē. Eglītis

D.Dravnieks, 67013128

[Dainis.dravnieks@em.gov.lv](mailto:Dainis.dravnieks@em.gov.lv)